ՀԻՄՆԱՎՈՐՈՒՄ

««ՊԵՏԱԿԱՆ ՏՈՒՐՔԻ ՄԱՍԻՆ» ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՕՐԵՆՔՈՒՄ ՓՈՓՈԽՈՒԹՅՈՒՆՆԵՐ ԵՎ ԼՐԱՑՈՒՄՆԵՐ ԿԱՏԱՐԵԼՈՒ ՄԱՍԻՆ» ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՕՐԵՆՔԻ ՆԱԽԱԳԾԻ (ԱՅՍՈՒՀԵՏ՝ ՆԱԽԱԳԻԾ) ԸՆԴՈՒՆՄԱՆ

1. **Ընթացիկ իրավիճակը և իրավական ակտի ընդունման անհրաժեշտությունը**

«Պետական տուրքի մասին» Հայաստանի Հանրապետության օրենքում փոփոխություններ և լրացումներ կատարելու մասին» Հայաստանի Հանրապետության օրենքի նախագծի ներկայացումը բխում է ԵՏՄ ապրանքային նշանների պայմանագրի 25-րդ հոդվածից, համաձայն որի Անդամ պետությունները սահմանում են Միության ապրանքային նշանների և Միության ապրանքների ծագման տեղանունների գրանցման, իրավական պահպանության և օգտագործման դեպքում իրավաբանական նշանակություն ունեցող գործողությունների տեսակները, ինչպես նաև իրավաբանական նշանակություն ունեցող գործողությունների կատարման ժամանակ վճարվող տուրքերի չափերը՝ ելնելով Միության ապրանքային նշանների և Միության ապրանքների ծագման տեղանունների գրանցման, իրավական պահպանության և օգտագործման դեպքում իրավաբանական նշանակություն ունեցող գործողությունների տեսակների ցանկից և իրավաբանական նշանակություն ունեցող գործողությունների կատարման համար տուրքերի դրույքաչափերից, որոնք հաստատվում են Եվրասիական տնտեսական հանձնաժողովի կողմից:

Վերը նշված իրավաբանական նշանակություն ունեցող գործողությունների կատարման ժամանակ վճարվող տուրքերի չափերի առնչությամբ անդամ պետությունների օրենսդրության մեջ փոփոխությունների կատարումն իրականացվում է անդամ պետությունների կողմից, տուրքերի դրույքաչափերի փոփոխությունների հիման վրա, որոնք հաստատվում են Եվրասիական տնտեսական հանձնաժողովի կողմից:

Անդամ պետությունները Եվրասիական տնտեսական հանձնաժողովին գրավոր ծանուցում են իրավաբանական նշանակություն ունեցող գործողությունների տեսակները և տուրքերի չափերն իրենց օրենսդրության մեջ սահմանելու մասին:

Եվրասիական տնտեսական միության ապրանքային նշանների, Եվրասիական տնտեսական միության սպասարկման նշանների և Եվրասիական տնտեսական միության ապրանքների ծագման տեղանունների գրանցման, իրավական պաշտպանության և օգտագործման ժամանակ իրավական նշանակություն ունեցող գործողությունների տեսակների ցանկը և այդպիսի իրավական նշանակություն ունեցող գործողությունների համար տուրքերի դրույքաչափերը սահմանվում են ԵՏՄ ապրանքային նշանների պայմանագրի Հրահանգի (այսուհետ՝ Հրահանգ) համաձայն:

Համաձայն Հրահանգի՝ եթե ​​Եվրասիական տնտեսական միության անդամ պետությունը Պայմանագրի 25-րդ հոդվածում նշված տուրքերի չափը սահմանում է շվեյցարական ֆրանկից տարբեր արժույթով, ապա այդ պետությունը տուրքերը սահմանում է ելնելով Եվրասիական տնտեսական միության անդամ պետության ազգային (կենտրոնական) բանկի՝ ԵՏՄ ապրանքային նշանների պայմանագրի ուժի մեջ մտնելու օրվա դրությամբ շվեյցարական ֆրանկի փոխարժեքով (Հրահանգից քաղվածքը կցվում է)։

**2. Առաջարկվող լուծումները**

Հաշվի առնելով վերոգրյալը, Հայաստանի Հանրապետության էկոնոմիկայի նախարարության կողմից մշակվել է «Պետական տուրքի մասին» Հայաստանի Հանրապետության օրենքում փոփոխություններ և լրացումներ կատարելու մասին» Հայաստանի Հանրապետության օրենքի նախագիծը:

Նախագծում ավելացվել են տուրքերի նոր դրույքաչափեր՝ ԵՏՄ ապրանքային նշանների պայմանագրին համապատասխան: Ինչպես նաև հստակեցվել են գանձվող պետական տուրքերի անվանումները, փոփոխություններ են կատարվել տուրքերի դրույքաչափերում: Մասնավորապես՝ փոփոխվել են «Պետական տուրքի մասին» ՀՀ օրենքի 18-րդ հոդվածի 1-ին մասի 4-րդ կետի իբ) ենթակետով սահմանված տուրքի դրույքաչափը, որը նվազեցվել է, քանի որ նախկին դրույքաչափում ներառված էր նաև Մտավոր սեփականության գրասենյակի կողմից միջազգային հայտերի թղթային (փոստով) առաքման գումարը: Սակայն այժմ Մտավոր սեփականության գրասենյակի կողմից նման ծառայություն չի իրականացվում (հայտերը ուղարկվում են էլեկտրոնային եղանակով): Բարձրացվել է 18-րդ հոդվածի 1-ին մասի 8-րդ կետի զ) ենթակետով նախատեսված արտոնագրային հավատարմատարի թեկնածուի որակավորման քննության դիմում ներկայացնելու և քննությունն ընդունելու համար նախատեսված պետական տուրքի դրույքաչափը՝ սահմանելով 20000 դրամ (նախկին 8000 դրամի փոխարեն): «Պետական տուրքի մասին» ՀՀ օրենքի 1-ին մասից հանվել են կրկնվող ենթակետը՝ մասնավորապես 18-րդ հոդվածի 1-ին մասի 3-րդ կետի բ) և իբ) ենթակետերը կրկնվում են:

Ապրանքային նշանի փորձաքննության լրացուցիչ տուրք սահմանելու անհրաժեշտությունն առաջացել է այն բանից հետո, երբ հայտատուները, հատկապես նրանք ովքեր պետական տուրքը վճարում են նվազեցված դրույքաչափով, ապրանքային նշանը գրանցման են ներկայացնում ԱԾՄԴ 45 դասում ընդգրկված բոլոր ապրանքների ու ծառայությունների համար, անկախ նրանից օգտագործելու են ապրանքային նշանը այդ բոլոր ապրանքների և ծառայությունների համար, թե՝ ոչ։ Ապրանքների ու ծառայությունների ամբողջական ցանկը ծավալուն է, մոտ 145 էջ և 31700 բառ։ Կատարվում է մեծ ծավալի աշխատանք ինչպես հայտը հիմնապաշար մուտքագրելիս և հայտի նախնական փորձաքննության ընթացքում ներկայացված ապրանքների և ծառայությունների ցանկի համապատասխանությունն ԱԾՄԴ-ի դասերին ստուգելիս, այնպես էլ «Արդյունաբերական սեփականություն» պաշտոնական տեղեկագրում հայտը, ինչպես նաև ապրանքային նշանի գրանցման մասին տեղեկությունները հրապարակելիս։ Լրացուցիչ տուրք սահմանելով, ակնկալում ենք նվազեցնել չհիմնավորված գրանցումները, միևնույն ժամանակ չկրճատելով հայտերի ընդհանուր թիվը և բյուջետային մուտքերը: Նման մոտեցում կիրառվում է նաև միջազգային պրակտիկայում, ինչպես նաև ԵԱՏՄ մի շատ երկրներում, մասնավորապես՝ Ռուսատանի Դաշնությունում, Բելառուսում և Ղազախստանում:

**3. Ակնկալվող արդյունքը.**

Նախագծի ընդունման արդյունքում կապահովվի «Պետական տուրքի մասին» օրենքի մի շարք դրույթների համապատասխանեցումը «Եվրասիական տնտեսական միության մասին» պայմանագրով և «Եվրասիական տնտեսական միության ապրանքային նշանների, սպասարկման նշանների և ապրանքների ծագման տեղանունների մասին» պայմանագրով նախատեսվածդրույթներին:

Բացի այդ, Օրենքի ընդունմամբ կբարելավվի Օրենքի կիրարկման արդյունավետությունը, կապահովվի դրանով սահմանված դրույթների միանշանակ կիրառման հնարավորությունը, ինչպես նաև պրակտիկայում առաջացած խնդիրների լուծումները։

4. **Լրացուցիչ ֆինանսական միջոցների անհրաժեշտության և պետական բյուջեի եկամուտներում և ծախսերում սպասվելիք փոփոխությունների մասին տեղեկատվություն.**

Նախագծերի ընդունումը ՀՀ պետական բյուջեում եկամուտների և ծախսերի, ինչպես նաև լրացուցիչ ֆինանսական միջոցների անհրաժեշտություն չի առաջացնում:

**5. Կապը ռազմավարական փաստաթղթերի հետ. Հայաստանի վերափոխման ռազմավարություն 2050, Կառավարության 2021-2026թթ. ծրագիր, ոլորտային և/կամ այլ ռազմավարություններ:**

Նախագծի կապը ռազմավարական փաստաթղթերի հետ. Հայաստանի վերափոխման ռազմավարություն 2050, Կառավարության 2021-2026թթ. ծրագիր, ոլորտային և/կամ այլ ռազմավարությունների հետ բացակայում է: